b'\n_START_ARTICLE_\nPagkakahawa\n_START_PARAGRAPH_\nAng impeksiyon, lalin, lanip, hawa, o pagkakahawa ay ang pagpasok ng mikroorganismo sa loob ng mga lamuymoy o tisyu ng katawan, kasama ang paglaki ng buhay na mga organismong ito habang nasa loob ng katawang pinasok o nahawahan. Isa ring kakayanan ang paghawa na maipasa, makapagpasa, o mailipat ang mga sakit o mikrobyong nagdurulot ng karamdaman mula sa isang tao papunta sa isa o iba pang tao sa pamamagitan ng pagkalat ng mga nasabing mikrobyo o mikroogranismo. Tumutukoy din ang salitang ito sa mismong mikroorganismo o maruming bagay na nagdurulot ng pagkakahawa ng sakit o karamdaman._NEWLINE_Isa sa maraming paraan ng paghawa o paglaganap ng impeksiyon ang sa pamamagitan ng "maliit na patak" (ang droplet infection o droplet contact sa Ingles), kung saan ang isang taong may nakakahawang sakit ang umuubo, bumabahing, dumudura (o lumulura), o nagsasalita lamang, ay nakapagwiwisik o nakapagwiwilig (nag-i-isprey) ng pamamasa sa hangin. Nakahalo sa mga "maliliit na tulo" o "maliliit na patak" na ito ang mga mikrobyo ng karamdaman, kaya\'t nasisinghot o nalalanghap ng sinumang taong malapit ang mga mikrobyong ito.'